text: আজগর আলী চৌধুরী জামে মসজিদ চট্টগ্রামের হালিশহরে অবস্থিত একটি প্রাচীন মসজিদ।
  
  ইতিহাস 
  ১৭৯৫ সালে আজগর আলী চৌধুরী নামে একজন স্থানীয় ব্যক্তি এই মসজিদটি তৈরি করেন। ১০ শতক জমির ওপর মসজিদটি নির্মাণ করা হয়। ইমামসহ প্রায় ৩১ জন মুসল্লি এই মসজিদে নামায আদায় করতে পারেন। ২০১৬ সালের দিকে মসজিদটি নামায পড়ার অনুপযুক্ত হয়ে পড়ে। ফলে মসজিদ কমিটি এলাকাবাসীর সম্মতিতে ঠিক করে এটি সংস্কার করে নতুন আরেকটি ভবন তৈরি করা হবে। ঢাকাস্থ আরবানা আর্টিটেক্ট গ্রুপকে তারা দায়িত্ব দেয় মসজিদটি সংস্কার করার জন্য। ৫০ লক্ষ টাকা খরচ করে চুন-সুরকি দিয়েই মসজিদটিকে সংস্কার করা হয়। আর প্রায় সাড়ে চার কোটি টাকা ব্যয়ে এর পশ্চিম দিকে আরেকটি নতুন ভবন তৈরি করা হয়। এটির চারপাশে লেকের মতো পানির স্থাপনা তৈরি করা হয়। অনেকটা জাতীয় সংসদের মতো। দূর থেকে দেখলে মনে হয় এটি ভেসে আছে পানির ওপরে।
  
  স্থাপত্যশৈলি 
  এটি মূলত মোঘল স্থাপনাকে অনুকরণ করে তৈরি করা একটি মসজিদ। তাজমহলের একটি প্রভাব এর নকশায় লক্ষ্য করা যায়। মসজিদের বাইরে দেয়ালে রয়েছে সুন্দর কারুকাজ। উপরে রয়েছে ২৪ টি মিনার। আর গম্বুজ রয়েছে তিনটি। এর মধ্যে মাঝখানের গম্বুজ আকারে অনেক বড়। বিশেষ কোন জানালা এই মসজিদে নেই। দরজার আকারও খুব একটা বড় নয়। চুন-সুড়কি দিয়েই এই মসজিদটি তৈরি করা হয়েছে।
  
  অন্যান্য স্থাপনা  
  মসজিদটির সামনে রয়েছে ১০০ শতক জায়গা জুড়ে বিশাল একটি পুকুর। এর উত্তর দিকে রয়েছে চৌধুরী পরিবারের তৈরি করা প্রাথমিক বিদ্যালয়। দক্ষিণ দিকে রয়েছে কবরস্থান।
  
  তথ্যসূত্র 
  
  বিষয়শ্রেণী:চট্টগ্রামের মসজিদ
  বিষয়শ্রেণী:চট্টগ্রামের স্থাপত্য
title: আজগর আলী চৌধুরী জামে মসজিদ